Document ID: 31986R0422

*****
ΚΑΝΟΝΙΣΜΟΣ (ΕΟΚ) αριθ. 422/86 ΤΗΣ ΕΠΙΤΡΟΠΗΣ
της 25ης Φεβρουαρίου 1986
για την τροποποίηση του κανονισμού (ΕΟΚ) αριθ. 1723/72 περί εκκαθαρίσεως λογαριασμών για το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 870/75 (2), και ιδίως το άρθρο 4 παράγραφος 4 και το άρθρο 5 παράγραφος 3,
Εκτιμώντας:
ότι, σύμφωνα με την πρακτική που καθιερώθηκε μετά την έκδοση του κανονισμού (ΕΟΚ) αριθ. 1723/72 της Επιτροπής (3), τα κράτη μέλη έχουν τη δυνατότητα να υποβάλλουν, ακόμα και μετά τη λήξη της προθεσμίας που προβλέπεται από το άρθρο 1 παράγραφος 2, συμπληρωματικές πληροφορίες που είναι αναγκαίες για την εκκαθάριση, λαμβανομένων υπόψη, ιδίως, των αποτελεσμάτων των ελέγχων που διενήργησε η Επιτροπή· ότι, για την ταχεία εξέταση των λογαριασμών των κρατών μελών, η Επιτροπή πρέπει να έχει τη δυνατότητα να καθορίζει προθεσμία για την υποβολή συμπληρωματικών πληροφοριών από τα κράτη μέλη, λαμβάνοντας υπόψη την πρόοδο των εργασιών για την εκκαθάριση των λογαριασμών ·
ότι η Επιτροπή του Ταμείου δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 1723/72 προστίθεται η ακόλουθη παράγραφος:
«3. Είναι δυνατόν να διαβιβάζονται συμπληρωματικές πληροφορίες στην Επιτροπή, μέσα σε μια προθεσμία που αυτή θα καθορίσει λαμβάνοντας υπόψη τον όγκο της εργασίας που απαιτείται για την παροχή των πληροφοριών αυτών. Εκτός από την περίπτωση ανωτέρας βίας, αν δεν διαβιβασθούν οι συμπληρωματικές αυτές πληροφορίες μέσα στην προκαθορισμένη προθεσμία, η Επιτροπή θα λαμβάνει αποφάσεις επί τη βάσει των στοιχείων που έχει στην κατοχή της, εκτός αν η καθυστερημένη διαβίβαση των πληροφοριών δικαιολογείται λόγω εξαιρετικών περιστάσεων.»
Άρθρο 2
Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Φεβρουαρίου 1986.

Labels: 2
12
4
15